Landkroas Rengschburg

Da Landkroas Rengschburg (amtli: Landkreis Regensburg) is der am südlichsdn glenge Landkreis in da Oberpfalz. Eigrahmt werd der vom Landkreis Neimoak, vo de Schwandorfer, rechts obm vo de Chamerer, weida untn vo de Straubinga, de Landshutara und de Kelheimara. Mittndrin is de kreisfreie Stod Rengschbuach.
Wo isn nachad des?
Wennst de Landkartn oschaugst, na findst an Landkreis Rengschbuach ganz schnell, waalst bloß noch da Doana schaugn muaßt. Do wo de Doana am weidastn neadlich is, do liegt Rengschbuach, und aussn umme ist hoid da Landkreis Rengschbuach. Und schee is dortn, ma find de umbandigstn Landschaftn dortn. Ma hod as Doanatal mid seine hauffan an Auen und Oidwässa, as Laabertal, ned blos berühmt wega seim guadn Wassa, sondern aa wega de Hauffa Wälder und Wiesn, das Regntal, as Paradies fürd Angler und Fischer, as Naabtal (aa wega da zinftichn Musi) und as Vilstal mid seine Schluchtn. Wennst Richtung Wierd owe fahrst, na gäht scho da Boarische Woid o, wennst Richtung Sinzing ausse fahrst fangt scho de Fränkische Alb o, und weida untn da Bayrische Jura.
Insgsamt is da ganze Landkreis ebba wos 1.391,87 km² grouß. De längsde Schtreck sann ebba wos vo de Tangrintl noch Wierd owe, und des hannd mehra wie sechzg km, und obahoib vo Rengstauff bis aaf Schierling owe sands mehra wie fuchzge. Wennst ganz nauf mechst, oiso aafn hächstn Punkt, na fahrst Richtung Brennbeach, genaua Frauazell (is zwischn Wiesnd und Brennbeach) de Bergl do sand guade houch, am diafstn is de Gmünda Au (bei Pfada undn) .
Wos hoid friara a so gwen is.
Bis zum Napoleon war da heidige Landkreis aafdaalt, und zwar zwischn am Firschdbistum Rengschbuach, am Kürfirschdntum Bayern und a kloans Fleckal zum Herzogtum Pfoiz-Neibuach. Nochdem d'Oberpfoiz 1628 zu Bayern kemma is, hand aa a boa Fleckan vom heidign Landkreis dabei gwen. Doher kimmt a de zrissne Herrschaft über den Landstrich. 
Nochm Reichsdeputationshauptschluss hods na endlich aa a Königlich Bayrischs Amtsgricht in Stadtamhof gebm, a boa Joah schbäda, des derfat so ebba wos um 1810 gwen sei, is Rengschbuach a kreisunmittlbare Stod worn, a Joah draaf hod ma in Rengstauff a Bezirksamt eigricht. A Bezirksamt, genau a so wia in Stadtamhof, is wia a kloana Landkreis. Ollas midanand hod se na Regenkreis gschriebm, und 1838 is do draus na de heidige Obapfoiz worn.
43 Gmoana ausm Landgrichtsbezirk Stadtamhof und oane ausm Bezirk Kelheim ham se na 1857ge zammdo und hamm as Landgricht Rengschbuach aafgmacht, wobei ma des Stadtamhofara ned aafglejst hod. Sechs Joah schbäda hod ma de Grichta in Rengschbuach und zWierd zammglegt und dodraus is na as Bezirksamt Rengschbuach worn. De Grichta in Stadtamhof und in Rengschtauff hamm se na aa zammdo und hamm as Bezirksamt Stadtamhof aafgmacht. Rengschbuach als Stod is no ned dabei gwen, des is selbständich bliebm. Stadtamhof is na no erweidad worn, und zwar war des na 1879, do hod ma a boa Gmoanana aus da Hemauara Gengs und aa ausm Kelheimer Forst mit dazua neignumma. 1924ge hod na Rengschbuach Stadtamhof kassiert, des moant, das da Bezirk seiwa aafglejst worn is und noch Rengschbuach einekemma is. 1929 war na de Selbständichkeit vo Stadtamhof endgüldich umme ums Eck.
Kuaz voam zwoatn Wältkriach is na as Bezirksamt Rengschbuach in Landkreis Rengschbuach umdauft worn, kuaz nochm Kriach hod ma zwoa Fleckan noch Straubing owe do.
Wia na 1972 de Gebietsreform gwen is, hod ma an Landkreis Rengschbuach in seina heidign Form baut. Ma hod hoid de Landkreis mit de scheena Kennzeichn wie BUL (Buaglengafejd), MAL (Mallaschdoaf), ROL (Rottnbuach an da Laaba) aafglejst und aaf de andan Landkreis vadaalt. Und a boa Fleckan hand na aa zum Landkreis Rengschbuach kemma. A boa Gmoanana hod ma aaf Straubing und aaf Schwandoaf ogebm miassn.
Bolidik und druggane Zahln.
Landrät.
Bei da Woi 2008 hod se da Mirberth Herbert glei im erschdn Wahlgang mit 50,73% gega d’Schweiger Tanja vo de Freia Wähla durchgsetzt (18,46%). Da Weitzer Sepp vo da SPD hod 18,01% griagt. 2014 hod im zwoatn Wahlgang mit 60,88 % d’Schweiger Tanja gwunna, da Aumer Bäda vo da CSU hod 39,12 % grejgt.
Kreisdoch.
Am 16. Meaz 2014 hand de letztn Wahln gwen, und des is dabei aussakemma:
Woppn.
Des Woppn besteht aus drei Dall, obm auf is a Balkn mid de bayrischn Rautn, drunter is da Schild gspaltn vo Roud und Suiwa. Vorn is a suiwana schräga Balkn und hintn a rouds Datznkreiz.
Audonummanschuidl.
Schdodt und Landkreis hamm as "R" aaf de Nummanschuidl. Ma erkennt hoid an Schdodara dodro, dass as Nummanschuidl zwoa Buachstabm und drei Zoin hod. A Landara hod oan oda zwoa Buachstabm und oane, zwoa oda vier Zahln.
Straß und Bahn.
Rengschbuach is a reglrechda Vakeasknotn worn, ned bloß vo de Audobahnan (sand glei zwoa, de A3 und de A93) und vo an etla Bundesstrassn (d'Fuchzehna B15 und d'Sechzehna B16), sondan eascht recht vo da Eisnbahn. Ogfangt hod oisse mit da Ostbayernbahn 1859. Do is de erschde Schtreck von Rengschbuach aaf Minga owe ganga, und in da andan Richdung aaf Schwandoaf affe. Sogoa noch Nürmbeach hod ma Gleisa glegt, alladings hod ma üwa Ambeach fahn miassn. Eascht knabbe zwanzg Joah schbäda is de erschde direkter Schtreck aaf Nürmbeach nauf baut worn. A weidane Schtreck aaf Minga is na no üwa Landshut baut worn. 
Wennst aaf Bassau owe gwoit host, na host iwa Sieching fahn miassn. Vo Sieching is da Zuch nopch Schdrauwing owe ganga, und do host umschdeing miassn.
1874 is ma na aaf den Drichda kemma, dass ma aa noch Saal midm Zuch fahrn kannt, deszweng hod ma glei Gleisa valegt und hod de Schtreck no aaf Inglschdod weidabaut.
Lokalbahnan hods aa an etla gebm, und zwar as Laabatalbockerl (und des fahrt fei heid no, an a boa Dog im Joah. Des muaß ma a mooi gseng hobm !!!) vo Eggmui über Schierling bis hinte zur Muna, des is hinta Niedaleierndoaf (ghert zu Langquaid). Vo durtn is na weidaganga bis noch Langquaid eine. 1913 hod ma na no de kloane Bummlbahn vo Wutzlhofa üwa Wenzaboch noch Falknschtein aafgmacht.
De berühmdasde Lokahlbahn is owa as Walhallabockerl gwen. 1889 hod ma de Schdreck baut, vo Stadtamhof üwa Stauff bis aaf Wierd owe. 1960 hod ma de Streck zuagmacht, owa de Gleisa siegt ma heid no. As Bockerl midm Kohlnwogn hod ma in Stadtamhof als a Denkmal aafgschdellt.
Schdädt und Gmoana.
Aaf jedn Foi hod da Landkreis Rengschbuach derzeit 41 Gmoana, dodavo hands drei Schtädt und 8 Märkt.
Schdädt und Gmoana voa da Gebietsreform 1971/78.
Bevor da Landkreis Rengschbuach umgschdrickt woan is, hods 140 Gmoana gebm (schaugst a weng weida undn) (De Gmoana wos heid no gibt, hand fett gschriebm.):